**Н А Ц Р Т**

ЗАКОН

О ИЗМЕНАМА И ДОПУНАМА ЗАКОНА О ПЛАНИРАЊУ И ИЗГРАДЊИ

**I ОСНОВНЕ ОДРЕДБЕ**

***1. Предмет уређивања***

Члан 1.

У Закону о планирању и изградњи („Сл. гласник РС“, бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014 и 145/2014) члан 1. став 1. мења се и гласи:

„Овим законом уређује се: услови и начин уређења простора, уређивање и коришћење грађевинског земљишта и изградња објеката; испуњавање основних захтева за објекат; вршење надзора над применом одредаба овог закона и инспекцијски надзор; друга питања од значаја за уређење простора, уређивање и коришћење грађевинског земљишта и за изградњу објеката.“

***2. Појмови***

 Члан 2.

У члану 2. став 1. тачка 22) мења се и гласи:

„*објекат*јесте грађевина спојена са тлом,изведена од сврсисходно повезаних грађевинских производа**,**  која представља физичку, функционалну, техничко-технолошку или биотехничку целину, инжењерски објекти и сл. који може бити подземни или надземни;“

У ставу 1 у тачки 26) после речи: „гасовод,“ додају се речи: „деривациони цевовод,“

У ставу 1. тачка 28) мења се и гласи:

„*припремни радови*јесу радови који претходе грађењу објекта и односе се нарочито на: рушење постојећих објеката на парцели, измештање постојеће инфраструктуре на парцели, рашчишћавање терена на парцели, обезбеђење простора за допрему и смештај грађевинских производа и опреме, грађење и постављање објеката, инсталација и опреме привременог карактера за потребе извођења радова (постављање градилишне ограде, контејнера и сл.), земљани радови, радови којима се обезбеђује сигурност суседних објеката, односно сигурност и стабилност терена (шипови, дијафрагме, потпорни зидови и сл.), обезбеђивање несметаног одвијања саобраћаја и коришћење околног простора;“

У ставу 1. тачка 31) мења се и гласи:

 „*грађење* јесте извођење грађевинских и грађевинско-занатских радова, уградња грађевинских производа, постројења и опреме;“

У ставу 1. тачка 32) мења се и гласи:

 „*реконструкција*јесте извођење грађевинских радова на постојећем објекту у габариту и волумену објекта којима се утиче на испуњавање основних захтева за објекат, мења конструктивни елементи или технолошки процес; мења спољни изглед објекта или повећава број функционалних јединица врши замена уређаја, постројења, опреме и инсталација са повећањем капацитета;“

 У ставу 1. после тачке 35а) додаје се тачка 35б) која гласи:

„35б) *енергетска санација* зграде јесте извођење грађевинских и других радова на постојећој згради, као и поправка или замена уређаја, постројења, опреме и инсталација истог или мањег капацитета, а којима се не утиче на стабилност и сигурност објекта, не мењају конструктивни елементи, не утиче на безбедност суседних објеката, саобраћаја, не утиче на заштиту од пожара и заштиту животне средине, али којима може да се мења спољни изгледуз потребне сагласности, у циљу повећања енергетске ефикасности зграде;”

 У ставу 1. после тачке 43) додаје се тачка 44) која гласи:

„44) *електроенергетски објекти* су објекти за производњу, трансформацију, дистрибуцију и пренос електричне енергије.“

***6. Грађевински производи***

Члан 3

Члан 6. мења се и гласи:

„Грађевински производ је сваки производ или склоп који је произведен и стављен на тржиште ради сталне уградње у објекте или њихове делове и чије перформансе имају утицај на перформансе објеката у погледу основних захтева за објекте.

Грађевински и други производи који се користе приликом грађења објекта или извођења радова, морају испуњавати захтеве прописане овим законом и посебним прописима.“

Члан 4

* 1. Плански документи

У члану 11. после става 2. додају се ставови 3. и 4. који гласе:

„Израда и доношење планских докумената су од јавног интереса за Републику Србију.

Плански документи се израђују за временски период од најмање 5, а највише 25 година.“

Члан 5

У члану 25. после става 3. додаје се став 4. који гласи:

„План генералне регулације је основни план регулације који се директно спроводи применом правила уређења и грађења на целом обухвату. Изузетно се може предвидети његово спровођење кроз израду плана детаљне регулације у случају када из објективних разлога није могуће на целом обухвату плана генералне регулације одредити регулацију, односно правила уређења и грађења.”

Члан 6

У члану 26. став 1. после тачке 5) додаје се тачка 5а) која гласи:

„5а) попис парцела и опис локација за јавне површине, садржаје и објекте;“

У ставу 1. тачка 8) реч „обавезно“ брише се и мења се речју „ изузетно“.

У ставу 1. тачка 10) мења се и гласи:

„10) правила уређења и правила грађења за целокупни обухват плана;“

Члан 7

**3.3. План детаљне регулације**

У члану 27. став 1. мења се и гласи:

„План детаљне регулације се доноси за делове насељеног места, уређење неформалних насеља, зоне урбане обнове, инфраструктурне коридоре и објекте и подручја за која је његова израда изузетно одређена претходно донетим планским документом. По правилу, план детаљне регулације се доноси када регулација и уређење простора и није била могућа израдом плана генералне регулације или другим планским документом који садржи регулацију, односно правила уређења и грађења.“

Члан 8

Изнад члана 36. наслов се мења и гласи:

„***8. Израда докумената просторног и урбанистичког планирања“***

Члан 9

Члан 36. мења се и гласи:

„Члан 36

„Документе просторног и урбанистичког планирања под условима прописаним овим законом, може да израђује јавно предузеће, односно друга организација чији је оснивач Република Србија, аутономна покрајина, или јединица локалне самоуправе, за обављање послова просторног и урбанистичког планирања, као и привредна друштва, односно друга правна лица, која су уписана у регистар привредних субјеката и која испуњавају услове прописане овим законом и прописима донетим на основу овог закона.

Документе просторног и урбанистичког планирања може да израђује правно лице из става 1. овог члана које има одговарајућу лиценцу (овлашћење).

Министар надлежан за послове просторног планирања и урбанизма образује комисију за утврђивање испуњености услова за израду докумената просторног и урбанистичког планирања.

Министар надлежан за послове просторног планирања и урбанизам доноси решење о испуњености услова правног лица за израду докумената просторног и урбанистичког планирања на предлог комисије за утврђивања испуњености услова за израду докумената просторног и урбанистичког планирања. Решење о испуњености услова правног лица за израду докумената просторног и урбанистичког планирања коначно је даном достављања решења. Решење о испуњености услова правног лица за израду докумената просторног и урбанистичког планирања важе 2 године, од дана издавања.

У случају када се утврди да правно лице не испуњава услове за израду докумената просторног и урбанистичког планирања, министар надлежан за послове просторног планирања и урбанизма доноси решење којим укида решење о испуњености услова за израду докумената просторног и урбанистичког планирања (лиценце), ако се утврди да правно лице не испуњава услове прописане овим законом и прописима донетим на основу овог закона дуже од три месеца, као и када се утврди да је лиценца издата на основу нетачних или неистинитих података.

Трошкове утврђивања испуњености услова за израду докумената просторног и урбанистичког планирања, сноси подносилац захтева.

Висина трошкова за утврђивање испуњености услова за израду докумената просторног и урбанистичког планирања, саставни је део решења о испуњености услова.

Израдом просторних, односно урбанистичких планова руководи одговорни планер, односно одговорни урбаниста. За потребе руковођења израдом планских докумената, по потреби се може формирати руководећи тим.

Влада ближе прописује критеријуме, услове и начин издавања лиценци (овлашћења) за израду докумената просторног и урбанистичког планирања.“

Члан 10

***9. Одговорни планер***

У члану 37. став 1. мења се и гласи:

„Одговорни планер може бити лице са стеченим високим образовањем на нивоу еквивалентном академским студијама односно струковним студијама обима од најмање 300 ЕСПБ, најмање пет година одговарајућег стручног искуства на изради докумената просторног планирања, одговарајућом лиценцом у складу са овим законом и које је уписано у Регистар инжењера .“

Члан 11

***10. Одговорни урбаниста***

У члану 38. став 1. мења се и гласи:

„Одговорни урбаниста може бити лице са стеченим високим образовањем одговарајуће струке, на нивоу еквивалентном академским студијама односно струковним студијама обима од најмање 300 ЕСПБ, најмање пет година одговарајућег стручног искуства на изради докумената урбанистичког планирања, одговарајућом лиценцом у складу са овим законом и које је уписано у Регистар инжењера.“

Члан 12

***11. Средства за израду планских докумената***

У члану 39. став 3. иза речи „урбаног развоја,“ додају се речи „архитектонска политика,“.

Члан 13

***12. Уступање подлога***

У члану 40. став 2. мења се и гласи:

„Све подлоге уступају се у року од 15 дана.“.

 Члан 14

***13. Доступност планских докумената***

У члану 41. после става 1. додаје се став 2. који гласи:

„Плански документи су јавно доступни у Централном регистру планских докумената.“

 Члан 15

***14. Објављивање планских докумената***

У члану 42. став 1. после речи „самоуправе“ додају се речи „и Централном регистру планских докумената,“

Став 2. мења се и гласи:

„Плански документ из става 1. овог члана објављује се у електронском облику и доступан је на интернету, осим посебног прилога који се односи на посебне мере уређења и припреме територије за потребе одбране земље.”

Члан 16

После члана 43. додаје се члан 43а који гласи:

„Члан 43а

За потребе праћења стања у простору, министарство надлежно за послове просторног планирања образује национални информациони систем планских докумената и стања у простору, у складу са начелима INSPIRE директиве.

Сви плански документи, евидентирани у националном информационом систему планских докумената, доступни су заинтересованим лицима и у електронском облику, путем интернета осим посебног прилога који се односи на посебне мере уређења и припреме територије за потребе одбране земље.“

Члан 17

У члану 45. став 2. брише се.

Став 3. који постаје став 2. мења се и гласи:

„Сви плански документи, евидентирани у локалном информационом систему, доступни су заинтересованим лицима и у електронском облику, на интернету осим посебног прилога који се односи на посебне мере уређења и припреме територије за потребе одбране земље.“

Члан 18

***16а Рани јавни увид***

У члану 45а после става 3. додаје се став 4. који гласи:

„У току раног јавног увида прибављају се услови и други значајни подаци за израду планског документа од органа, посебних организација, ималаца јавних овлашћења и других институција. Органи, посебне организације, имаоци јавних овлашћења и друге институције дужни су да по захтеву носиоца израде планског документа доставе услове и све расположиве податке у току трајања раног јавног увида, а најдуже у року од 15 дана од дана пријема захтева.“

Ставови 4, 5, 6. и 7. постају ставови 5, 6, 7. и 8.

Досадашњи став 7. који постаје став 8. мења се и гласи:

„Средства за обављање раног јавног увида обезбеђују се у буџету Републике Србије, буџету аутономне покрајине, односно у буџету јединице локалне самоуправе.“

Члан 19

***16. Поступак за доношење планских докумената***

**16.1. Одлука о изради планских докумената**

У члану 46. став 3. после речи „гласилу“ додају се речи „и Централном регистру планских докумената.“

У члану 46. став 7. брише се. Досадашњи став 8. постаје став 7.

Члан 20

После члана 47. додају се наслови и члaнови 47а, 47б и 47в који гласе:

„***16.2.1. Процедура у поступцима припреме и праћења израде планских докумената***

Члан 47а

Носилац израде планског документа дужан је да одреди организациону јединицу у свом саставу, која спроводи процедуру: припреме, разматрања, доношења и објављивања одлуке о изради планског документа; израде и уступање израде планског документа; стручне контроле планског документа; раног јавног увида и јавног увида у плански документ; припреме, разматрања, доношења и објављивања планског документа, као и уношења планских докумената у Централни регистар планских докумената (у даљем тексту: процедура у поступцима припреме и праћења израде планских докумената).

Носилац израде планског документа спроводи процедуру у поступцима припреме и праћења израде планских докумената и у случајевима измене и допуне планских докумената.

У оквиру процедуре у поступцима припреме и праћења израде планских докумената спроводи се и исправљање техничких грешака у планским документима.

Руководилац надлежне службе је одговоран за ефикасно спровођење процедуре у поступцима припреме и праћења израде планских докумената.

Министар надлежан за послове просторног планирања и урбанизма ближе прописује начин поступак спровођења процедуре припреме и праћења израде планских докумената.

***16.2.2. Поступање органа, посебних организација, имаоца јавних овлашћења и других институција у поступцима припреме и праћења израде планских докумената***

**Члан 47б**

Носилац израде планског документа доставља органима, посебним организацијама, имаоцима јавних овлашћења и другим институцијама, који у складу са овим законом и посебним прописима утврђују услове за планирање и уређење простора, захтев за издавањем тих услова.

Орган, посебна организација, ималаца јавних овлашћења и друга институција је дужан да поступи по захтеву из става 1. овог члана, у року од 15 дана од дана пријема захтева.

Ако орган, посебна организација, ималац јавних овлашћења и друга институција не поступи у року из става 2. овог члана, носилац израде планског документа ће сматрати да исти нема посебних услова за планирање и уређење простора.

Орган, посебна организација, ималац јавних овлашћења и друга институција издаје услове и податке за израду планског документа без накнаде и таксе, осим накнаде стварних трошкова (материјални трошкови).

***16.2.3. Размена поднесака и докумената у процедури у поступцима припреме и праћења израде планских докумената***

**Члан 47в**

Размена докумената и поднесака у процедури у поступцима припреме и праћења израде планских докумената обавља се електронски.

Сва акта која су у вези са утврђивањем услова за планирање и уређење простора и која доносе надлежни органи, посебне организације имаоци јавних овлашћења и друге институције, као и поднесци и документи који се достављају у процедури у поступцима припреме и праћења израде планских докумената, достављају се у форми електронског документа.

Влада ближе уређује начин и рокове размене докумената и поднесака из става 1. овог члана, као и формат у коме се достављају услови.“

Члан 21

**16.4. Стручна контрола планских докумената**

У члану 49. став 3. мења се и гласи:

„Стручну контролу Просторног плана Републике Србије, просторног плана подручја посебне намене и регионалног просторног плана, врши комисија коју образује министарство надлежно за послове просторног планирања.“

 После става 7. додаје се став 8. који гласи:

„Средства за стручну контролу обезбеђују се у буџету Републике Србије, буџету аутономне покрајине, односно буџету јединице локалне самоуправе.“

Члан 22

**16.5. Јавни увид**

У члану 50. став 5. мења се и гласи:

„Средства за обављање јавног увида обезбеђују се у буџету Републике Србије, буџету аутономне покрајине Војводине, односно у буџету јединице локалне самоуправе.“

Члан 23

**16.5а Главни урбаниста**

У члану 51а став 5. мења се и гласи:

„Скупштина општине, односно града, односно Скупштина , ближе уређује положај, овлашћења, као и права и дужности главног урбанисте. Актом о унутрашњој организацији јединице локалне самоуправе може се предвидети оснивање канцеларије главног урбанисте, одредити делокруг ове канцеларије, као и уредити друга питања значајна за рад.“

Члан 24

После члана 51а додају се поднаслов и члан 51б који гласе:

„**16.5б Измене и допуне планских докумената**

**Члан 51б**

Измене и допуне планског документа обављају се по поступку за израду планског документа прописаног овим законом и прописима донетима на основу овог закона.

У случају мањих измена и допуна планског документа (измене и допуне на мање од 50% површине територије планског подручја), примењује се скраћени поступак измена и допуна.

Под скраћеним поступком подразумева се да се не спроводи поступак раног јавног увида, на начин да се израђује нацрт измена и допуна планског документа, као и да се спроводи поступак јавног увида у трајању од 15 дана.

Скраћени поступак се одређује у акту о изменама и допунама планског документа у складу са чланом 46. овог закона. Актом о изменама и допунама планског документа прописује се поступак израде измена и допуна планског документа, као и трајање јавног увида.

Министар надлежан за послове просторног планирања и урбанизма ближе прописује, садржину, начин и поступак измене и допуне планских докумената, као и скраћеног поступка.“

 Члан 25

***17а Локацијски услови***

У члану 53а став 6. мења се и гласи:

„Уз захтев за издавање локацијских услова подноси се идејно решење будућег објекта, односно дела објекта израђено у складу са правилником којим се ближе уређује садржина техничке документације.“

 Члан 26

У члану 56. после става 2. додаје се став 3. који гласи:

„На коначни управни акт из става 2. овог члана, тужбом се може покренути управни спор.“

 Члан 27

У члану 57. у ставу 5. речи „регулациону линију“ мењају се речима „елементе регулације.“

У ставу 7. речи „12 месеци“ замењују се речима „2 године“

После става 7. додаје се став 8. који гласи:

„У случају фазне изградње, локацијски услови важе до истека важења грађевинске дозволе последње фазе, издате у складу са тим условима.“

Досадашњи став 8. постаје став 9.

Члан 28

***19. Документи за спровођење просторних планова***

**Програм имплементације**

У члану 58. у ставу 5. реч „годишње“ мења се речју „двогодишње“

Члан 29

***20. Урбанистичко-технички документи***

20.1. Урбанистички пројекат

У члану 60. после става 1. додаје се став 2. који гласи:

„Урбанистички пројекат се може израдити за изградњу објеката јавне намене за потребе утврђивања јавног интереса.“

Члан 30.

У члану 63. после става 2. додаје се став 3. који гласи:

„У случају када се урбанистички пројекат израђује за објекат јавне намене за потребе утврђивања јавног интереса, надлежни орган за потврђивање урбанистичког пројекта обавезно непосредно обавештава све власнике, односно кориснике и држаоце непокретности у обухвату урбанистичког пројекта, односно власнике, кориснике и држаоце непокретности у непосредном суседству, као и имаоце јавних овлашћења о изради урбанистичког пројекта и јавној презентацији.”

Досадашњи ставови 3, 4, 5, 6, 7. и 8. постају ставови 4, 5, 6, 7, 8. и 9.

Члан 31

После члана 63. додаје се члан 63а који гласи:

„Члан 63а

Урбанистички пројекат који се израђује за изградњу објеката за које грађевинску дозволу издаје министарство надлежно за послове грађевинарства, односно надлежни орган аутономне покрајине, потврђује министарство надлежно за послове урбанизма, односно орган аутономне покрајине надлежан за послове урбанизма.

Министар надлежан за послове урбанизма, односно надлежни орган аутономне покрајине за послове урбанизма пре потврђивања урбанистичког пројекта из става 1. овог члана формира комисију за стручну контролу урбанистичког пројекта, која потврђује да урбанистички пројекат није у супротности са важећим планским документом и овим законом и подзаконским актима донетим на основу овог закона.

Средства за рад комисије из става 2. овог члана обезбеђују се у буџету Републике Србије, односно буџету аутономне покрајине.

Министар надлежан за послове урбанизма ближе прописује начин и поступак потврђивања урбанистичког пројекта за потребе изградње објеката из члана 133. овог закона и делокруга комисије из става 2. овог члана.“

Члан 32

**20.4. Посебни случајеви формирања грађевинске парцеле**

У члану 69. став 1. мења се и гласи:

„За грађење, односно постављање објеката из члана 2. тач. 26), 27) и 44) овог закона, електронских објеката или комуникационих мрежа и уређаја, може се формирати грађевинска парцела која одступа од површине или положаја предвиђених планским документом за ту зону, под условом да постоји приступ том објекту, односно тим уређајима, ради одржавања и отклањања кварова или хаварије на њима. Као доказ о решеном приступу јавној саобраћајној површини признаје се и уписано право службености на послужним парцелама у корист повласне парцеле, односно уговор о успостављању права службености пролаза закључен са власником послужног добра, односно сагласност власника послужног добра, односно решење о експропријацији у циљу успостављања тог права службености коначно у управном поступку, односно правноснажно решење ванпарничног суда којим се успоставља то право службености, односно други доказ о успостављању права слубености кроз парцеле које представљају послужно добро, а налазе се између јавне саобраћајне површине и повласне парцеле.”

Став 2. мења се и гласи:

 „За постављање стубних трансформаторских станица 10/04 кв, 20/04 кв и 35/04 кВ, мерно-регулационих станица за гас код потрошача, електродистрибутивних, електропреносних, анемометарских и метеоролошких стубова, као и стубова електронских комуникација, не формира се посебна грађевинска парцела.“

Став 3. мења се и гласи:

 „За објекте из става 1. овог члана, који се састоје из подземних и надземних делова, грађевинска парцела формира се само за делове тих објеката који су везани за површину земљишта (главни објекат, улазна и излазна места, ревизиона окна и сл.), док се за подземне делове тих објеката у траси коридора не формира посебна грађевинска парцела.“

После става 4. додаје се став 5. који гласи:

„Надлежни орган дозвољава изградњу објеката из ст. 2 и 4 овог члана, као и подземних делова објеката из става 1. овог члана у траси коридора, на постојећим парцелама, без обавезе парцелације, односно препарцелације у циљу изградње тих објеката, односно не тражи као посебан доказ у поступку пројекат парцелације, односно препарцелације изграђен у складу са овим законом.”

Ставови 5, 6, 7, 8, 9, 10, 11, 12, 13. и 14. постају ставови 6, 7, 8, 9, 10, 11, 12, 13, 14. и 15.

Став 5. који постаје став 6. мења се и гласи:

„Уколико се надземни линијски инфраструктурни објекат, са изузетком електроенергетских далековода простире преко територија две или више катастарских општина, пре издавања употребне дозволе, формира се једна или више грађевинских парцела, тако да једна грађевинска парцела представља збир делова појединачних катастарских парцела унутар границе катастарске општине, осим у случају када је као доказ о решеним имовинско-правним односима у поступку издавања грађевинске дозволе поднет уговор о праву службености, у складу са овим законом.“

Став 6. који постаје став 7. мења се и гласи:

„Објекти из ст. 1. и 2. овог члана могу се градити на пољопривредном земљишту, без обзира на катастарску класу пољопривредног земљишта, као и на шумском земљишту, без потребе прибављања сагласности министарства надлежног за послове пољопривреде. За потребе изградње наведених објеката на пољопривредном и шумском земљишту, могу се примењивати одредбе овог закона које се односе на препарцелацију, парцелацију и исправку граница суседних парцела, као и одредбе о одступању од површине или положаја предвиђених планским документом у складу са ставом 1. овог члана, као и одредбе о непостојању обавезе парцелације, односно препарцелације из ставова 2. 3. 4. и 5. овог члана. уколико су примењиве у зависности од врсте објеката.“

Став 7. који постаје став 8. мења се и гласи:

„Земљиште изнад подземног линијског инфраструктурног објекта, или испод надземног линијског инфраструктурног објекта, не мора представљати површину јавне намене. Изнад подземног инфраструктурног објекта, или испод надземног линијског инфраструктурног објекта изузетно могу се градити објекти у складу са овим законом, уз прибављање техничких услова у складу са посебним законом, зависно од врсте инфраструктурног објекта.“

Став 8. који постаје став 9. мења се и гласи:

„Као доказ о решеним имовинско-правним односима на земљишту, за објекте из ст. 1. и 2. овог члана, осим доказа прописаним чланом 135. овог закона, може се поднети и уговор о установљавању права службености, односно уговор о закупу земљишта у приватној својини са власником земљишта, закључен у складу са посебним прописима, као и уговор о успостављању права службености закључен са власником, односно корисником земљишта који је ималац јавних овлашћења, на период који одреди власник, односно корисник земљишта, као и решење о успостављању права службености експропријацијом на том земљишту за ту намену, коначно у управном поступку, као и правноснажно решење ванпарничног суда о успостављању права службености на том земљишту за ту намену. За изградњу, доградњу или реконструкцију комуналне инфраструктуре и линијских инфраструктурних и електроенергетских објеката, као доказ о решеним имовинско-правним односима на земљишту, може се, уместо прописаних доказа из овог члана и других доказа прописаних овим законом доставити и попис катастарских парцела са приложеним сагласностима власника, односно корисника земљишта. Када се као доказ о решеним имовинско-правним односима на земљишту прилаже уговор о установљавању права службености или сагласност власника или корисника земљишта, односно решење о успостављању права службености експропријацијом или правоснажно решење ванпарничног суда о успостављању права службености, орган надлежан за послове државног премера и катастра уписује право својине само на објекту, а уговор, односно сагласност власника, односно решење којим је службеност успостављена се уписује у лист непокретности који води орган надлежан за послове државног премера и катастра.“

Став 9. који постаје став 10. мења се и гласи:

„Када је Република Србија власник земљишта на коме није уписано право коришћења у корист неког другог лица, Републичка дирекција за имовину Републике Србије, у име Републике Србије, даје сагласност или закључује уговоре о успостављању права службености на том земљишту.“

Став 10. који постаје став 11. мења се и гласи:

„На земљишту изнад подземних делова објекта из става 1. овог члана и на земљишту испод водова високонапонских далеководова и елиса ветротурбина, инвеститор има право пролаза испод или прелета изнад земљишта, уз обавезу сопственика, односно држаоца тог земљишта да не омета изградњу, одржавање и употребу тог објекта.“

Став 11. који постаје став 12. мења се и гласи:

„Изузетно од одредби из става 9. овог члана, у случају из става 11. овог члана, не доставља се доказ о решеним имовинско правним односима у смислу овог закона, нити се формира грађевинска парцела за предметно земљиште, без обзира на намену земљишта.“

Став 12. који постаје став 13. мења се и гласи:

„Инвеститор за изградњу објеката из ст. 1. и 2. овог члана има право пролаза и провоза преко суседног и околног земљишта које је у својини других власника, ради извођења радова у току изградње, када то захтева технолошки поступак и на начин који је у складу са таквим технолошким поступком.“

Став 13. који постаје став 14. мења се и гласи:

„Сви власници и држаоци суседног и околног земљишта дужни су да омогуће несметани приступ градилишту и трпе извођење радова за потребе изградње објекта или уређаја из става 1. овог члана.“

Став 14. који постаје став 15. мења се и гласи:

„Инвеститор је дужан да власницима или држаоцима земљишта из става 12. овог члана, као и суседног или околног земљишта из става 14. овог члана, надокнади штету која буде причињена извођењем радова, пролазом и превозом, односно да врати земљиште у првобитно стање. Ако не буде постигнут споразум о висини накнаде штете, одлуку о томе доноси надлежни суд.”

Члан 33

*4.2. Промена намене шумског земљишта у грађевинско земљиште*

У члану 89. став 3. после речи: „издавања” бришу се речи: „локацијских услова, односно“. После речи: „којим се” речи: „уређују шуме“ замењују се речима: „уређује шумско земљиште.“

После става 3. додаје се став 4. који гласи:

„Накнада за промену намене шумског у грађевинско земљиште не плаћа се приликом изградње објеката од значаја за Републику Србију, као и за изградњу објеката јавне намене у складу са програмом уређивања грађевинског земљишта када је обвезник плаћања Република Србија, аутономна покрајина, односно јединица локалне самоуправе.“

Досадашњи ставови 4. и 5. постају ставови 5. и 6.

Члан 34

*4.3. Изграђено и неизграђено грађевинско земљиште*

У члану 90. став 2. после речи: „земљиште је“ додаје се реч: „грађевинско“.

У ставу 3. после речи: „земљиште је“ додаје се реч: „грађевинско“.

Члан 35

*4.5. Припремање и опремање грађевинског земљишта средствима физичких или правних лица*

 У члану 92. став 3. после тачка 4) додаје се тачка 4а) која гласи:

„4а) опис радова који ће бити изведени;“

Члан 36

У члану 97. став 8. после речи: „вешернице“ додаје се реч: „,сутерени“.

Члан 37

У члану 98. став 2. реч: „нови“ брише се.

Члан 38

*6.2. Отуђење, размена и давање у закуп и прибављање грађевинског земљишта у јавној својини*

У члану 99. став 6. после речи: „својине.“ додају се речи: „,осим када је на земљишту изграђен незаконит објекат за који је управљач јавног добра дао сагласност за озакоњење.“

У ставу 10. реч: „мања“ замењује се речју: „нижа“. После речи: „тржишне цене или“ речи: „отуђити грађевинско земљиште“ бришу се.

У ставу 12. реч: „мања“ замењује се речју: „нижа“.

Члан 39

У члану 100. ставови 2. и 3. мењају се и гласе:

„У случају давања концесије или поверавања комуналне делатности у складу са посебним законима, грађевинско земљиште се може дати у закуп без накнаде, односно уз накнаду нижу од тржишне, на временски период предвиђен уговором о концесији, који не може бити дужи од периода на који се закључује, односно на временски период на који је поверено обављање комуналне делатности.

Ради остваривања јавно-приватног партнерства, неизграђено грађевинско земљиште у јавној својини може се дати у закуп без накнаде, односно уз накнаду нижу од тржишне, приватном партнеру на рок на који је закључен јавни уговор у складу са законом којим се уређује јавно-приватно партнерство и концесије, који не може бити дужи од периода на који је закључен, односно уносити као оснивачки улог у привредна друштва, а власник грађевинског земљишта у јавној својини може са физичким или правним лицем закључити и уговор о заједничкој изградњи једног или више објеката.“

Члан 40

*8. Претварање права коришћења у право својине на грађевинском земљишту без накнаде*

 У члану 102. став 10. мења се и гласи: „Сваки купац посебног дела објекта стиче право сусвојине на земљишту.“

Члан 41

**V ИЗГРАДЊА ОБЈЕКАТА**

Члан 110. мења се и гласи:

„Грађење објекта врши се на основу решења којим се дозвољава извођење радова и прописане и техничке документације, под условима и на начин утврђен овим законом.“

Члан 42

Члан 114. став 1. мења се и гласи:

„Студијом оправданости одређује се нарочито просторна, еколошка, друштвена, финансијска, тржишна и економска оправданост инвестиције за изабрано решење, разрађено идејним пројектом, на основу које се доноси одлука о оправданости улагања, за пројекте који се финансирају средствима из буџета, без обзира на то да ли је инвеститор корисник буџетских средстава.”

Члан 43

**1.4а Идејно решење**

Члан 117а став 1. мења се и гласи:

„Идејно решење представља приказ планиране концепције објекта које се израђује за потребе прибављања локацијских услова, а може бити део урбанистичког пројекта за потребе урбанистичко-архитектонске разраде локације у складу са подзаконским актом којим се ближе уређује садржина техничке документације.“

После става 1. додаје се став 2. који гласи:

„Идејним решењем обавезно се приказују само подаци неопходни за утврђивање локацијских услова, односно подаци неопходни са утврђивање усклађености са планским документом, без разраде техничких решења.“

Члан 44

**1.5. Идејни пројекат**

Члан 118. мења се и гласи:

„Идејни пројекат се израђује за потребе изградње објеката и извођења радова из члана 145. овог закона, као и за објекте из члана 133. овог закона, када подлеже стручној контроли од стране ревизионе комисије у складу са подзаконским актом којим се ближе уређује садржина техничке документације.“

Члан 45

**1.6 Пројекат за грађевинску дозволу**

У члану 118а став 1. мења се и гласи:

 „Пројекат за грађевинску дозволу се израђује за потребе прибављања решења о грађевинској дозволи у складу са подзаконским актом којим се ближе уређује садржина техничке документације.“

 После става 1. додаје се став 2. који гласи:

„Пројектом за грађевинску дозволу се врши разрада планиране концепције објекта утврђене идејним решењем на основу кога су издати локацијски услови, а могућа су и његова одступања од тог идејног решења у складу са подзаконским актом којим се ближе уређује садржина техничке документације.”

Ставови 2, 3. и 4. постају ставови 3, 4. и 5.

Став 3. који постаје став 4. мења се и гласи:

„За објекте за које је законом којим се уређује заштита од пожара прописана мера обавезне заштите од пожара, уз пројеката за грађевинску дозволу обавезно се прилаже и елаборат о заштити од пожара.”

Члан 46

У члану 123. став 1. мења се и гласи:

„Пројекат за извођење израђује се за потребе извођења радова на грађењу у складу са подзаконским актом којим се ближе уређује садржину техничке документације.“

Члан 47

У члану 126. у ставу 1. после речи „друштво,“ бришу се речи „односно друго правно лице,“

У ставу 5. после речи „услова“ додају се речи „привредног друштва из става 2. овог члана“. После речи „члана“ речи „на предлог комисије из става 4. овог члана.“ бришу се.

У ставу 8. после речи „документације“ додају се речи „привредног друштва из става 2. овог члана“

У ставу 9. после речи „документације“ додају се речи „из става 8. овог члана,“

Члан 48

У члану 127. став 1. мења се и гласи:

„У изради техничке документације не може да учествује лице које је запослено у привредном друштву, које је овлашћено да утврди неки од услова на основу кога се израђује техничка документација.“

Члан 49

***2.1. Одговорни пројектант***

У члану 128. став 1. мења се и гласи:

„Одговорни пројектант може бити лице са стеченим високим образовањем одговарајуће струке на нивоу еквивалентном академским студијама односно струковним студијама обима од најмање 300 ЕСПБ, најмање три године одговарајућег стручног искуства на изради техничке документације, одговарајућом лиценцом у складу са овим законом и које је уписано у Регистар инжењера.“

 Став 4. мења се и гласи:

„Одговорни пројектант оверава део пројекта за који поседује одговарајућу лиценцу, у складу са подзаконским актом којим се ближе уређује израда техничке документације.”

Члан 50

У члану 128а став 1. мења се и гласи:

„Инвеститор именује главног пројектанта који је одговоран за усклађеност извода из пројекта са подацима из пројекта за грађевинску дозволу у складу са подзаконским актом којим се ближе уређује израда техничке документације.“

Члан 51

У члану 129. став 2. после речи „друштво“ бришу се речи „односно друго правно лице“

У ставу 4. реч „материјала;“ мења се речима „грађевинских производа;“

У ставу 6. после речи „потписују“ додаје се реч „одговорни“

Члан 52

 *5. Ревизија пројеката*

 У члану 131. став 1. после речи: „овог закона“ додају се речи: „,у чијем финансирању учествују корисници јавних средстава,”.

Члан 53

У члану 132. став 1. после речи „проверава се“ додаје се реч „искључиво“

После става 6. додаје се став 7. који гласи:

„Министар надлежан за послове грађевинарства доноси правилник којим се ближе уређује поступак и трошкови ревизије.”

Члан 54

**VI ГРАЂЕВИНСКА ДОЗВОЛА**

1. **Надлежност за издавање грађевинске дозволе**

У члану 133. став 2. тачка 6) после речи „електроенергетских водова“ додаје се везник „и“.

Члан 55

1. **Издавање грађевинске дозволе**

У члану 135. став 1. мења се и гласи:

„Грађевинска дозвола се издаје инвеститору који уз захтев за издавање грађевинске дозволе достави пројекат за грађевинску дозволу и извод из пројекта за грађевинску доволу израђене у складу са подзаконским актом којим се ближе уређује садржина техничке документације, који има одговарајуће право на земљишту или објекту и који је доставио доказе о уплати одговарајућих такси и накнада и друге доказе прописане подзаконским актом којим се ближе уређује поступак спровођења обједињене процедуре.“

Став 3. се брише, а ставови 4. и 5. постају ставови 3. и 4.

После става 5. који је постао став 4. додаје се нови став 5. који гласи:

„За изградњу или извођење радова на грађевинском земљишту или објекту који је у власништву више лица, као доказ о одговарајућем праву прилаже се и оверена сагласност тих лица, а ако се изводе радови на надзиђивању, прилаже се и уговор закључен у складу са посебним законом.“

После става 12. додаје се став 13. који гласи:

„Орган надлежан за издавање грађевинске дозволе, издаје грађевинску дозволу и за парцелу на којој је у евиденцији катастра непокретности уписана забележба спора, независно од тога да ли је за предметну непокретност забележен управни или други спор.“

Члан 56

У чалну 135а став 2. мења се и гласи:

„Финансијер одговара за све обавезе према трећим лицима, које су последица радњи које предузме у складу са овлашћењима која су му пренета уговором из става 1. овог члана.“

После става 2. додаје се став 3. који гласи:

„Закључењем уговора из става 1. овог члана и издавањем грађевинске дозволе и на име финансијера сматра се да финансијер има право приступа земљишту на коме се гради предметни објекат односно изводе радови као и да то право може даље пренети на извођача радова у циљу изградње објекта односно извођења радова.

Члан 57

1. ***Садржина грађевинске дозволе***

У члану 136. став 1. тачка 1) мења се и гласи:

„1) инвеститору, односно инвеститору и финансијеру”

Члан 58

У члану 137. после става 2. додају се ставови 3, 4, 5, 6. и 7. који гласе:

„Припремни радови за објекте из члана 133. овог закона као и за објекте бруто развијене грађевинске површине преко 800 м2, могу се изводити и на основу посебне грађевинске дозволе.

Уз захтев за издавање грађевинске дозволе из става 3. овог члана, прилажу се локацијски услови и пројекат за грађевинску дозволу.

Решење из става 3. овог члана доноси орган надлежан за издавање грађевинске дозволе, у року од осам дана од дана подношења уредне документације.

На решење из става 3. овог члана може се изјавити жалба у року од осам дана од дана достављања, а ако је решење издало министарство надлежно за послове грађевинарства, односно надлежни орган аутономне покрајине, може се тужбом покренути управни спор.

Кад грађевински инспектор у вршењу инспекцијског наџора утврди да се објекат гради, односно изводе припремни радови без грађевинске дозволе, поред мера прописаних овим законом, наредиће решењем без одлагања и затварање градилишта.“

Члан 59

***7. Рок важења грађевинске дозволе***

У члану 140. став 1. мења се и гласи:

„Грађевинска дозвола престаје да важи ако се не изврши пријава радова у року од три године од дана правноснажности решења којим је издата грађевинска дозвола.

Став 4. мења се и гласи:

„На захтев инвеститора, надлежни орган може донети решење којим се одобрава да правноснажна грађевинска дозвола остаје на правној снази још две године од рока прописаног ставом 3. овог члана, ако се у поступку покретнутом у року из ставa 3. овог члана, утврди да је објекат завршен у конструктивном смислу на основу записника надлежног грађевинског инспектора.“

Члан 60

***8. Измене решења о грађевинској дозволи услед промене инвеститора***

У члану 141. став 1. речи „15 дана“ мењају се речима „30 дана“

 У ставу 3. бришу се речи „у изградњи“ и замењују се речима „за који је издато решење о грађевинској дозволи”

У ставу 4. бришу се речи „у изградњи“ и замењују речима „за који је издато решење о грађевинској дозволи“

Став 8. мења се и гласи:

„Захтев за измену решења о грађевинској дозволи услед промене инвеститора може се поднети до подношења захтева за употребну дозволу.“

Став 10. брише се. Досадашњи ставови 11, 12. и 13. постају ставови 10, 11. и 12.

У досадашњем ставу 13. који је постао став 12. речи „локацијској и“ бришу се.

Члан 61

***9. Измена решења о грађевинској дозволи***

У члану 142. став 1. после речи „дозволи,“ додају се речи „до подношења захтева за употребну дозволу,“, а после речи „дозволу“ бришу се речи „,главни пројекат“

Став 4. мења се и гласи:

„Ако измене из става 2. овог члана нису у сагласности са издатим локацијским условима, надлежни орган упућује подносиоца захтева да у обједињеној процедури прибави нове локацијске услове.“

У ставу 5. после речи „са“ бришу се речи „важећим планским документом и“ и замењује речју „издатим“

Члан 62

Члан 144. мења се и гласи:

„**Члан 144**

Посебна врста објеката може се градити, односно одређени радови изводити и без прибављања акта надлежног органа.

Министар надлежан за послове грађевинарства прописује објекте и врсте радова за које није потребно проваљати акт надлежног органа.“

Члан 63

Члан 145. мења се и гласи:

„**Члан 145**

За изградњу појединих врста објеката, односно извођење одређених радова по захтеву инвеситора, орган надлежан за извавање грађевинске дозволе издаје решење о одобрењу.

Министар надлежан за послове грађевинарства прописује врсту објеката који се граде, однсно врсту радова који се изводе, на основу решења о одобрењу из става 1. овог члана, као и обим и садржај техничек документације која се прилаже уз захтев и поступак који надлежни одрган спроводи.

Решење о одобрењу за извођења радова се издаје инвеститору који има одговарајуће право у складу са чланом 135. овог закона, и који достави техничку и другу документацију прописану подзаконским актом из става 1. овог члана, а уредио је односе са јединицом локалне самоуправе у погледу доприноса за уређивање грађевинског земљишта и платио одговарајућу административну таксу.

По захтевима за издавање решења којим се одобрава извођење радова на објектима из члана 2. тач. 24) и 24а) овог закона, као и за реконструкцију, адаптацију и санацију објеката у границама националног парка и објеката у границама заштите заштићеног природног добра од изузетног значаја, као и за извођење радова на инвестиционом одржавању, адаптацији и санацији у заштићеној околини културних добара од изузетног значаја и културних добара уписаних у Листу светске културне баштине, решава надлежни орган јединице локалне самоуправе на чијој територији се налази предметни објекат.

Надлежни орган одбиће решењем захтев ако је за радове наведене у захтеву потребно издавање грађевинске дозволе, у року од пет радних дана од дана подношења захтева.

Надлежни орган доноси решење по захтеву из става 1. овог члана у року од пет радних дана од дана подношења захтева.

На решења из ст. 4. и 5. овог члана може се изјавити жалба у року од осам дана од дана достављања решења.

По завршетку изградње, односно извођењу радова, за објекте из става 1. овог члана, по захтеву инвеститора, надлежни орган може издати употребну дозволу.

Правноснажно решење из става 3. овог члана, за објекте који се у складу са одредбама закона којим се уређује упис у јавну књигу о евиденцији непокретности и правима на њима могу уписати у јавну евиденцију, као и за промену намене објекта, односно дела објекта без извођења радова, представља основ за упис у јавну књигу о евиденцији непокретности и правима на њима, а ако је за предметни објекат, односно извођење радова издата и употребна дозвола по захтеву инвеститора, основ за упис у јавну књигу представља правноснажно решење из става 3. овог члана и правноснажно решење о употребној дозволи.“

Члан 64

***12. Привремена грађевинска дозвола***

У члану 147. после става 8. додају се ставови 9. и 10. који гласе:

„Инвеститор може започети изградњу објекта из решења о привременој грађевинској дозволи за све време трајања тог решења.

Објекти из става 1. овог члана се могу градити на пољопривредном земљишту, без обзира на катастарску класу пољопривредног земљишта, као и на шумском земљишту, без потребе прибављања сагласности министарства надлежног за послове пољопривреде.”

Члан 65

 **VII ГРАЂЕЊЕ**

1. ***Пријава радова***

У члану 148. став 1. после речи „дозволу“ речи „најкасније осам дана“ бришу се.

Став 2. мења се и гласи:

„Уз пријаву радова подноси се доказ о регулисању обавеза у погледу доприноса за уређивање грађевинског земљишта, у складу са овим законом, доказ о плаћеној административној такси, као и други докази прописани подзаконским актом којим се ближе уређује поступак спровођења обједињене процедуре.“

Члан 66

1. ***Обавезе извођача радова и одговорног извођача радова***

 У члану 152. став 7. после тачке 3) додају се тачке 3а), 3б), 3в) и 3г) које гласе:

„3а) обезбеђује извођење радова на начин да буду испуњени основни захтеви за објекат, захтеви који су прописани у погледу енргетских својстава објекта и други захтеви и услови за објекат;

3б) обезбеђује доказе о перформансама уграђених грађевинских производа у односу на њихове битне каратеристике, доказе о усаглашености уграђене опреме и/или постројења сагласно посебном пропису, исправе о усаглашености одређених делова објекта са основним захтевима за објекат као и доказе о квалитету (резултати испитивања, записи о спроведеним поступцима контроле квалитета и др.) чија је обавеза прикупљања током извођења грађевинских и других радова за све изведене делове објекта и радове који се изводе, утврђена овим законом, посебним прописом или техничком документацијом;

3в) управља грађевинским отпадом насталим током грађења на градилишту сагласно прописима којима се уређује управљање отпадом;

3г) користи и/или складишти грађевински отпад настао током грађења на градилишту сагласно прописима којима се уређује управљање отпадом;“

Члан 67

 **5. Стручни надзор**

У члану 153. став 2. после речи „квалитету“ реч „материјала“ брише се и замењује речима „грађевинских производа,“, а након речи „опреме и“ реч „инсталација“ брише се и замењује речју „постројења.“.

Члан 68

1. ***Технички преглед објекта***

У члану 154. став 2. после речи „користити“ бришу се речи „у складу са овим законом“.

У ставу 4. после речи „односно” реч „материјала“ брише се и замењује речима „грађевинских производа,“ а након речи „опреме и“ реч „инсталација“ брише се и замењује речју „постројења.“.

 Члан 69

У члану 156. став 3. мења се и гласи:

„У вршењу техничког прегледа не могу да учествују лица која су запослена у предузећу, односно другом правном лицу или привредном друштву које је израдило техничку документацију или студију процене утиаја на животну средину или је било извођач радова, лица која су учествовала у изради техничке документације или студије процене утицаја на животну средину или извођењу радова, лица која су вршила стручни надзор, лица која врше инспекцијски надзор као и лица која раде на пословима издавања грађевинске дозволе у органу надлежном за издавање грађевинске дозволе.“

Члан 70

* 1. **Пробни рад**

У члану 157. став 1. после речи „предузеће,“ реч „или“ брише се, а после речи „правно лице“ додају речи „или привредно друштво“.

Члан 71

1. ***Издавање употребне дозволе***

У члану 158. став 3. мења се и гласи:

„Уз захтев за издавање употребне дозволе прилаже се извештај комисије за технички преглед којим се утврђује да је објекат подобан за употребу са предлогом да се може издати употребна дозвола, пројекат изведеног објекта са израђен у складу са правилником којим се ближе уређује садржина техничке документације, елаборат геодетских радова за изведени објекат и посебне делове објекта и елаборат геодетских радова за подземне инсталације, сертификат о енергетским својствима објекта, ако је за објекат прописана обавеза прибављања сертификата о енергетским својствима, као и други докази у скаду са подзаконским актом којим се ближе уређује поступак спровођења обједињене процедуре.“

Члан 72

Наслов изнад члана 162. мења се и гласи:
„ Регистар инжењера“

У члану 162. ставови 1, 2, 3. и 4. бришу се.

Након става 5. који постаје став 1. додају се ставови 2. и 3. који гласе:

„Инжењерска комора Србије води регистар инжењера који садржи податке о свим одговорним планерима, урбанистима, пројектантима, извођачима радова, односно инжењерима енергетске ефикасности, као и податке о покренутим поступцима за утврђивање одговорности или друге битне податке, у складу са актом који доноси министар надлежан за послове грађевинарства.

Министар надлежан за послове грађевинарства ближе уређује садржај, формирање, вођење, одржавање, као и начин, услове и трошкове одржавања регистра лиценцираних инжењера.“

Члан 73

Члан 163. мења се и гласи:

„Чланови коморе могу бити инжењери архитектонске, грађевинске, машинске, електротехничке, саобраћајне, технолошке и инжењери других техничких струка, као и дипломирани просторни планери. Чланство у Комори је добровољно.“

Члан 74

У члану 164. став 1. тачка 2) мења се и гласи:

„2) утврђује испуњеност услова за издавање лиценце и издаје лиценце за одговорног планера, одговорног урбанисту, одговорног пројектанта и одговорног извођача радова у складу са одредбама овог закона;

Тачка 4) брише се.

Тачке 5) и 6) постају тачке 4)и 5).

Члан 75

Члан 165. мења се и гласи:

„Члан 165

Органи Коморе су скупштина, управни одбор, надзорни одбор и председник Коморе.

Комора је организована по матичним секцијама. Матична секција инжењера архитектонске струке, Матична секција инжењера грађевинске струке, Матична секција инжењера електро струке, Матична секција инжењера машинске струке и Матична секција инжењера осталих техничких струка и дипломираних просторних планера.

Радом матичне секције управља извршни одбор секције.

Скупштина Коморе има 80 чланова.

У Скупштину Коморе свака матична секција бира број чланова сразмерно свом учешћу у укупном броју чланова Коморе, утврђеном на дан расписивања избора.

Управни одбор има 10 чланова, и то: председника, потпредседника, три представника које именује надлежно министарство и председнике извршних одбора матичних секција. Председници извршних одбора матичних секција су чланови управног одбора по положају.

Мандат председника, потпредседника и чланова Управног одбора траје четири године и могу бити бирани једном.

Надзорни одбор чине председник и један члан које именује надлежно министарство и један члан кога бира Скупштина Коморе, сви из реда чланова Коморе. Надзорни одбор за свој рад одговара министру надлежном за послове грађевинарства.

Мандат председника и чланова Надзорног одбора траје пет година и могу бити бирани једном.

Председник Коморе бира се на јавном конкурсу са мандатом од пет година.

Састав, делокруг и начин избора органа утврђује се Статутом Коморе..“

Члан 76

У члану 166. ст. 1. и 2. мењају се и гласе:

„Комора стиче средства за рад од чланарине, утврђивање испуњености услова за одговорне урбанисте, пројектанте, одговорне извођаче радова, као и одговорне планере, накнаде за одржавање региста, донација, спонзорства, поклона и других извора у складу са законом.

Комора утврђује висину чланарине и накнаде за издавање лиценце и одржавање регистра из става 1. овог члана, уз претходно прибављену сагласност министра надлежног за послове грађевинарства.“

Члан 77

1. ***Права и дужности грађевинског инспектора***

У члану 175 став 1. тачка 4) после речи „закона” додају се речи „и техничким прописима;“

У ставу 1. тачка 6) после речи „односно“ брише се реч „материјал“ и замењује речима „грађевински производи,“, а након речи „опрема и“ реч „инсталације“ брише се и замењује речју „постројења“.

Члан 78

У члану 177. став 1. тачка 2) после речи „односно“ брише се реч „материјал“ и замењује речима „грађевински производи,“, а након речи „опрема и“ реч „инсталације“ брише се и замењује речју „постројења“.

Члан 79

**XIV ОВЛАШЋЕЊЕ ЗА ДОНОШЕЊЕ ПОДЗАКОНСКИХ АКАТА**

У члану 201. став 2. после речи „уређује“ бришу се речи „техничке прописе о квалитету грађевинских производа (члан 6),“.

После става 4. додаје се нови став 5. који гласи:

„Влада ближе прописује критеријуме за израду докумената просторног планирања, врсте лиценци за правна лица, као начин и поступак издавања и одузимања ових лиценци и висине трошкова издавања.“

Став 5. постаје став 6.

У ставу 5. који је постао став 6. после тачке 1) додају се тачке 1а) и 1б) које гласе:

 „1а) техничке прописе којима се ближе утврђују технички захтеви за објекте у циљу испуњавања основих захтева за објекте

 1б) техничке прописе којима се утврђују захтеви за употребу, уградњу и перформансе које морају да имају грађевински производи који се уграђују у објекат у односу на своје битне карактеристике и други технички захтеви у вези с објектима и њиховом изградњом.“

 Тачка 7) мења се и гласи:

 „7) начин и поступак (критеријуме) избора чланова комисије за стручну контролу планских докумената, комисије за контролу усклађености планских докумената и комисије за планове јединице локалне самоуправе, право и висину накнаде члановима комисија, као и услове и начин рада комисија (чл. 33, 49. и 52);ˮ

 Тачка 13) мења се и гласи:

 „13) начин и поступак (критеријуме) избора чланова комисије, право и висину накнаде за рад у комисијама (члан 131), услове и начин рада ревизионе комисије и садржај извештаја о стручној контроли (члан 132);ˮ

 Тачка 15) мења се и гласи:

 „15) начин и поступак (критеријуме) избора чланова комисије, право и висину накнаде за рад у комисијама, услове и начин рада и садржину података за утврђивање испуњености услова за издавање лиценце за израду техничке документације и лиценце за грађење објеката за које грађевинску дозволу издаје министарство, односно аутономна покрајина, као и услове за одузимање тих лиценци (чл. 126. и 150);“

После тачке 28) додају се тачке 29) и 30) које гласе:

„29) класификацију намене земљишта и планских симбола (чл. 32.)

30) Предмет и поступак одржавања и управљање сигурношћу високих брана и акумулација напуњених водом, јаловином или пепелом.“

Члан 80

 ***Самостални члан* 134[с3] *Закона о изменама и допунама Закона о планирању и изградњи*** *("Сл. гласник РС", бр. 132/2014) мења се и гласи:*

„Одредбе других закона којима се на другачији начин уређују питања која су предмет уређивања овог закона неће се примењивати, осим закона и прописа којима се уређује заштита животне средине и инспекцијски надзор над изградњом и реконструкцијом државних путева.“